*Tämä artikkeli käsittelee Yhdysvaltain osavaltiota. Oregon on myös yhdysvaltalainen yhtye.*

**Oregon** on Yhdysvaltojen osavaltio maan länsirannikolla Kalifornian ja Washingtonin välissä. Sen muut rajanaapurit ovat Idaho ja Nevada. Kuten muillakin osavaltioilla Yhdysvalloissa, Oregonilla on lempinimi, *Beaver State* (suom. "Majavaosavaltio"). Oregonin hallintopääkaupunki on Salem.

Maantiede
---------

Mount Hood
Oregon on pituudeltaan 475 kilometriä pohjoisesta etelään ja leveydeltään 636 kilometriä idästä länteen. Oregonin pinta-ala on noin
251 419 km², ollen täten Yhdysvaltojen yhdeksänneksi laajin osavaltio. Osavaltion korkein kohta on Mount Hood, jolla on korkeutta 3 428 metriä. Oregonin keskikorkeus merenpinnasta on noin 1 000 metriä, ja alin kohta on merenpinnan tasolla.

Oregonin rajana pohjoisessa on Columbiajoki ja idässä Snake River. Kaksi etelä-pohjoissuuntaista vuorijonoa, Rannikkovuoristo ja Kaskadit, jättävät väliinsä Willamette-laakson, joka on yksi maailman hedelmällisimmistä maanviljelyalueista. Willamette on myös tunnettua viinintuotantoaluetta, jonka Pinot Noir -rypäleistä valmistetut punaviinit ovat varsin laadukkaita. Oregon tunnetaan Yhdysvalloissa sateisena, mutta sademäärä on korkea vain osavaltion länsiosassa. Kaskadivuorten itäpuolella ilmasto on huomattavasti kuivempi. Vuoden lämpimintä aikaa on heinä-elokuu, jolloin keskimääräinen ylin lämpötila Salemissa on noin 28 astetta. Kylmintä on joulukuussa, keskimääräinen alin lämpötila +1 astetta.

Osavaltion suurimmat kaupungit ovat Portland, Salem, Eugene ja Gresham.

Oregonin ainoa kansallispuisto on Crater Laken kansallispuisto.

Historia
--------

Oregonin osavaltion nimi tulee mahdollisesti ranskan kielen sanasta *ouragan* ('Myrskyjen joki'), jolla nimellä ranskalaiset tutkimusmatkailijat kutsuivat Columbiajokea. Wisconsin-joen nimi ranskalaisten kartoissa oli "Ouaricon-sint".

Alueelle tuli ensimmäisenä espanjalaisia tutkimusmatkailijoita. Lähetyssaarnaajat aloittivat työnsä 1830-luvulla, ja heitä seurasivat uudisasukkaat Oregonin reittiä pitkin 1840-luvulla. Osavaltioksi Oregon hyväksyttiin vuonna 1859.

Hallinto
--------

Oregonin lainsäädäntövaltaa käyttää kaksikamarinen osavaltion parlamentti. Ylähuoneessa eli senaatissa on 30 jäsentä, alahuoneessa eli edustajainkokouksessa on 60 jäsentä. Parlamenttikausien lukumäärää ei ole rajoitettu.

Ylintä toimeenpanovaltaa käyttää kuvernööri. Vuodesta 2023 kuvernöörinä on ollut Tina Kotek.

Oregon on herättänyt kansainvälistä huomiota terveydenhuollon priorisointikokeilullaan, jolla varattomille annettavia julkisia terveyspalveluja on pyritty rajoittamaan tai suuntaamaan uudelleen (niin sanottu Oregonin malli).

Talous
------

Oregonin bruttokansantuote vuonna 2010 oli 174 miljardia dollaria. Se oli Yhdysvaltojen osavaltioista 25. tilalla.

Oregonista louhitaan sepeliä ja rakennuskiveä ja kaivetaan hiekkaa. Luoteisosassa on maakaasua ja muualta on löytynyt myös teollisuusmineraaleja.

Oregonin sähköntuotannosta kaksi kolmannesta perustu vesivoimaan. Muita energianlähteitä ovat maakaasu ja jossain määrin myös kivihiili.

Vuonna 2013 osavaltion suurimmat työllistäjät olivat Oregonin lääketieteellinen korkeakoulu ja Syöpäsairaala, Oregonin osavaltionyliopisto, Nike ja Hewlett Packard.

Oregonissa on kaikkiaan neljätoista lentoasemaa. Osavaltiossa on myös yksitoista satamaa, joista viisi on rannikolla ja kuusi Columbiajoen varrella.

Väestö
------

Oregonin 4,2 miljoonasta asukkaasta 86,7 % on valkoisia. Osuus on suurempi kuin Yhdysvalloissa keskimäärin (tiedot vuodelta 2020).

Oregonissa on kuusi julkista yliopistoa ja kaksi korkeakoulua. Yksityisiä yliopistoja on yli 25.
Willametten yliopisto, perustettu 1842, on vanhin yhdysvaltalainen yliopisto Mississippin länsipuolella.

### Suurimmat kaupungit vuonna 2020

Oregonin kartta
Portland.
1. Portland, 652 503 asukasta
2. Eugene, 176 654 asukasta
3. Salem, 175 535 asukasta
4. Gresham, 114 247 asukasta
5. Hillsboro, 106 447 asukasta
6. Bend, 99 178 asukasta
7. Beaverton, 97 494 asukasta
8. Medford, 85 824 asukasta
9. Springfield, 61 851 asukasta

Kulttuuri
---------

Oregonin kulttuuri-identiteetti on vasta muodostumassa, sillä osavaltiona se on suhteellisen nuori ja harvaan asuttu. Suuremmissa kaupungeissa toimii teatteriryhmiä ja Ashburnissa järjestetään vuosittain Shakespeare-juhlat.

Monilla kirjailijoilla on yhteyksiä Oregoniin. Näihin kuuluvat Joaquin Miller, John Reed, Ken Kesey, Ursula K. LeGuin ja William Stafford.

Urheilu
-------

Oregonissa on kaksi ammattilaisjoukkuetta lajiensa pääsarjoissa: Portland Trail Blazers pelaa koripalloa NBA:ssa, Portland Timbers jalkapalloa Major League Soccer-tasolla. Portland Thorns voitti naisten jalkapallossa sarjamestaruuden 2013. Portland Winterhawks on Western Hockey Leaguessa pelaava junioriseura. 

Hiihto, lumilautailu ja kalliokiipeily ovat harrastajien suosimia lajeja.

Lähteet
-------

1. ↑  Oregon - Location, size, and extent *city-data.com*. Viitattu 13.7.2015. (englanniksi)
2. ↑  Lee van der Voo: As the World Burns: The New Generation of Activists and the Landmark Legal Fight Against Climate Change *books.google.fi*.  29.9.2020. Viitattu 16.1.2022. (englanniksi)
3. ↑  Willamette Valley Pinot Noir: A Guide to the Region's Success In Wine *panthercreekcellars.com*.  Arkistoitu 18.1.2022. Viitattu 16.2.2022. (englanniksi)
4. ↑  Netstate NSTATE, LLC.. Viitattu 21.8.2009. (englanniksi)
5. ↑  Salem Climatological Information WMO. Viitattu 5.2.2014. (englanniksi)
6. ↑  Brinkhoff T: Citypopulation *citypopulation.de*. Viitattu 20.8.2009. (englanniksi)
7. ↑  The Mighty Columbia River *The Lane Real Estate Team*. Viitattu 16.1.2022. (englanniksi)
8. 1 2  Explore the States  2000-2009. Library of Congress in Washington, D.C..  Arkistoitu 25.8.2009. Viitattu 21.8.2009. (englanniksi)
9. ↑  Oregon Legislative Assembly US Legal. Viitattu 22.12.2013. (englanniksi)
10. ↑  Tina Kotek sworn in as Oregon’s 39th governor, promises action on housing *OPB*. Viitattu 19.1.2023. (englanniksi)
11. ↑  Rationing medical care: rhetoric and reality in the Oregon Health Plan. Canadian Medical Association Journal 2001
12. ↑  Oregon Health Plan The Prioritized List (Arkistoitu – Internet Archive). Oregon.gov. (englanniksi)
13. ↑  Gross State Product Greyhill Advisors. Viitattu 22.12.2013. (englanniksi)
14. 1 2 3 4 5  Oregon Encyclopedia Britannica. Viitattu 26.12.2013. (englanniksi)
15. ↑  State Profile: Largest Employers U. S. Department of Labor, Employment and Training Administration. Viitattu 5.2.2014. (englanniksi)
16. ↑  List of all airports in Oregon, USA *Airport Authority*. Viitattu 19.3.2017. (englanniksi)
17. ↑  The ports and harbors located in Oregon *World Ports Source*. Viitattu 19.3.2017. (englanniksi)
18. ↑  United States Census Bureau QuickFacts: Oregon *census.gov*. Viitattu 18.10.2021. (englanniksi)
19. ↑  U.S. Census Bureau QuickFacts: United States *www.census.gov*. Viitattu 18.10.2021. (englanniksi)
20. ↑  Willamette University *Oregon Encyclopedia*.  Arkistoitu 26.12.2013. Viitattu 26.12.2013. (englanniksi)
21. ↑  Oregon (USA): State, Major Cities & Places – Population Statistics, Maps, Charts, Weather and Web Information Citypo Pulation.

Aiheesta muualla
----------------

* Kuvia tai muita tiedostoja aiheesta **Oregon** Wikimedia Commonsissa

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Yhdysvallat Yhdysvaltain hallinnolliset alueet |
| --- |
|  |
| Osavaltiot | 
* Alabama
* Alaska
* Arizona
* Arkansas
* Colorado
* Connecticut
* Delaware
* Etelä-Carolina
* Etelä-Dakota
* Florida
* Georgia
* Havaiji
* Idaho
* Illinois
* Indiana
* Iowa
* Kalifornia
* Kansas
* Kentucky
* Louisiana
* Länsi-Virginia
* Maine
* Maryland
* Massachusetts
* Michigan
* Minnesota
* Mississippi
* Missouri
* Montana
* Nebraska
* Nevada
* New Hampshire
* New Jersey
* New Mexico
* New York
* Ohio
* Oklahoma
* Oregon
* Pennsylvania
* Pohjois-Carolina
* Pohjois-Dakota
* Rhode Island
* Texas
* Tennessee
* Utah
* Vermont
* Virginia
* Washington
* Wisconsin
* Wyoming

 |  |
|  |
| Liittopiiri | 
* Washington (DC)

 |
|  |
| Saarialueet | 
* Amerikan Samoa
* Guam
* Pohjois-Mariaanit
* Puerto Rico
* Yhdysvaltain Neitsytsaaret

 |
|  |
| Erillisalueet | 
* *Bajo Nuevo ja Serranilla*
	+ kiistanalaisia
* Bakerinsaari
* Howlandinsaari
* Jarvis
* Johnstonin atolli
* Kingmanin riutta
* Midwaysaaret
* Navassa
* Palmyran atolli
* Wakensaari

 |
|  |
| 
* luettelo Yhdysvaltain osavaltioista ja territorioista
* intiaanireservaatti

 |

 |